Predseda Juncker v septembri 2018 vo svojej správe o stave Únie zdôraznil v tomto kontexte strategický význam eura a vyzval, aby euro zohrávalo plnohodnotnú úlohu na medzinárodnej scéne: „V budúcom roku by sme mali ďalej rozvíjať medzinárodnú úlohu eura. Iba po dvadsiatich rokoch existencie – a napriek hlasom, ktoré sa proti nemu ozývajú – už euro prešlo dlhú cestu. Dnes je druhou najpoužívanejšou menou na svete a meny 60 krajín sú na neho nejakým spôsobom naviazané. Musíme však urobiť viac pre to, aby naša jednotná mena mohla zohrávať plnohodnotnú rolu na medzinárodnej scéne.“

V Rímskej deklarácii z roku 2017 , ktorá bola prijatá pri príležitosti 60. výročia Rímskej zmluvy, sa uznáva potreba silnejšej Európskej únie. Vedúci predstavitelia EÚ zdôraznili najmä to, že Únia by sa mala stať silnejším globálnym aktérom. Musí vedieť lepšie odolávať globálnym otrasom, mať väčší vplyv na vývoj udalostí vo svete a byť lepšie pripravená prevziať svoju medzinárodnú zodpovednosť.

Prínosy spojené s rozsiahlejším používaním medzinárodnej meny sú spojené so zvýšenou globálnou zodpovednosťou v súlade s príslušnými mandátmi centrálnych bánk. Hoci prínosy silnejšej medzinárodnej úlohy eura prevažujú nad možnými problémami, dôsledky by sa museli starostlivo zvážiť, napríklad v súvislosti s platobnou bilanciou pre eurozónu vo vzťahu ku zvyšku sveta.

·Lepší prístup európskych podnikov a vlád k financovaniu, a to aj v obdobiach vonkajšej finančnej nestability, keďže európske finančné trhy by sa stali efektívnejšími, likvidnejšími a integrovanejšími.

O používaní meny rozhodujú v konečnom dôsledku účastníci trhu, pričom existujú dobré dôvody na to, aby hospodárske subjekty mali záujem investovať a hedžovať v rôznych menách. Cieľom nie je zasahovať do obchodnej slobody alebo obmedzovať výber, ale skôr rozšíriť možnosti voľby účastníkov trhu tým, že sa zabezpečí, aby euro predstavovalo silnú a spoľahlivú alternatívu zo všetkých príslušných hľadísk.

Súčasne to môže priniesť hmatateľné prínosy „doma“: Európska únia by mohla vďaka tomu zlepšiť ochranu svojich občanov a podnikov, zastávať svoje hodnoty a presadzovať svoje záujmy pri formovaní globálnych záležitostí v súlade s multilateralizmom založeným na pravidlách. Euro by malo najmä naďalej uľahčovať a rozširovať zodpovedný európsky program v oblasti obchodu, ktorý európskym spoločnostiam umožňuje obchodovať bez narušení na celom svete, čo prospieva európskemu hospodárstvu, a zároveň chrániť európsky sociálny a regulačný model doma.

Posilnenie medzinárodnej úlohy eura by sa malo vnímať ako súčasť širšieho záväzku Európy smerom k otvorenému multilaterálnemu globálnemu hospodárstvu založenému na pravidlách. Zlepšila by sa tým odolnosť medzinárodného finančného systému, pričom by sa účastníkom trhu na celom svete poskytol dodatočný výber a medzinárodné hospodárstvo by bolo menej citlivé na otrasy spojené so silným spoliehaním sa mnohých odvetví na jedinú menu.

Nedávne globálne trendy, vznik nových hospodárskych mocností spolu s vývojom nových technológií podporujú potenciálny posun k diverzifikovanejšiemu a multipolárnemu systému niekoľkých globálnych mien. Napríklad zatiaľ čo čínsky jüan ešte nie je medzinárodnou menou, ktorá by mohla ohroziť pozíciu dolára alebo eura, jeho medzinárodné používanie je dôležitým prvkom čínskeho reformného programu. Posilňuje sa to čoraz väčšou schopnosťou čínskych dovozcov a vývozcov vykonávať a prijímať platby v ich vlastnej mene. Nedávne jednostranné extrateritoriálne opatrenia prijaté jurisdikciami tretích krajín, ako je to v prípade opätovného uloženia sankcií voči Iránu , sú však spolu s nedávnym spochybnením medzinárodnej správy vecí verejných a obchodu založených na pravidlách varovným signálom pre Európu a jej hospodársku a menovú suverenitu.

·Bretton-Woodský systém stanovil americký dolár ako celosvetovú medzinárodnú rezervnú menu po druhej svetovej vojne, čím sa účinne nahradila britská libra ako hlavná celosvetová mena. Zároveň sa americký dolár stal štandardnou menou v oblasti obchodu s komoditami a dominantnou menou pre derivátové operácie . Keď sa mena stane etablovaným štandardom, tak sa z dôvodu sieťových účinkov stane ešte príťažlivejšou, keďže jej širšie používanie umožňuje vykonávanie ďalších komplexných operácií na finančných trhoch s vyššou likviditou . To bráni vzniku alternatívnych rezervných mien.

·Náklady na používanie amerického dolára v niektorých transakciách zostávajú nižšie ako náklady na používanie eura čiastočne v dôsledku úlohy amerického dolára ako etablovaného štandardu. Mnoho operácií na peňažnom trhu je vďaka vyššej likvidite amerického dolára menej nákladné vykonávať za použitia dolára ako menového nástroja v porovnaní s priamym používaním eura.

·Euro je omnoho mladšou menou než dolár, pričom jeho štruktúru treba ďalej rozvíjať a dobudovávať. Na dokončenie štruktúry hospodárskej a menovej únie, ktorá je základom jednotnej meny, treba podniknúť ďalšie kroky.

·Niektoré najvýznamnejšie globálne infraštruktúry finančného trhu sa zameriavajú predovšetkým na meny iné ako euro a/alebo sa nachádzajú mimo eurozóny a Únie. Medzinárodný finančný systém a trhy sa vo veľkej miere a čoraz viac opierajú o navzájom prepojené platformy zamerané na obchodovanie, zúčtovanie a vyrovnanie platieb. Mnohé z týchto platforiem sa z historických dôvodov a faktorov týkajúcich sa likvidity nachádzajú mimo eurozóny alebo sú prevádzkované mimoeurópskymi spoločnosťami, a teda sú potenciálne viac vystavené vplyvu tretích krajín.

Zlepšiť príťažlivosť eura, zvýšiť podiel platieb uskutočnených v eurách v strategických odvetviach a ešte viac posilniť európsku hospodársku a finančnú suverenitu doma i v zahraničí by mohlo viacero politických nástrojov. Hlavné možnosti sú uvedené nižšie.

3.Dobudovanie hospodárskej a menovej únie v Európe ako základ pre silnú medzinárodnú úlohu eura

Medzinárodné meny musia spočívať na veľkých, stabilných a efektívne fungujúcich hospodárstvach a finančných systémoch, ktoré sú príťažlivé pre medzinárodných používateľov a investorov. Zatiaľ čo medzinárodná úloha eura je podmieňovaná najmä trhovými silami, solídne vnútroštátne fiškálne politiky a politiky posilňujúce rast, zdravý finančný sektor a dodržiavanie hospodárskeho a fiškálneho rámca EÚ poskytujú základ a majú zásadný význam pre dôveryhodnosť jednotnej európskej meny.

Dosiahnutie ešte stabilnejšieho a odolnejšieho hospodárskeho a finančného rámca môže prispieť k zvýšeniu globálnej príťažlivosti eura. Európa by mohla posilniť medzinárodnú úlohu eura tým, že by z neho urobila ešte príťažlivejší platobný prostriedok v oblasti obchodu a dôveryhodnú investičnú menu. Znamená to predovšetkým dobudovanie hospodárskej a menovej únie, bankovej únie a únie kapitálových trhov s cieľom zabezpečiť trvalý rast a väčšiu odolnosť proti nepriaznivým otrasom. Najmä dobudovaná banková únia by umožnila silnejšie banky pod lepším dohľadom, ktoré by zabezpečili ešte odolnejší bankový sektor v Európe a zvýšili dôveru vo finančný sektor a jednotnú menu EÚ. Prehĺbená únia kapitálových trhov by umožnila diverzifikovanejšie a likvidnejšie finančné trhy a pomohla by lepšie rozdeliť riziko súkromného sektora. To by zasa zmobilizovalo kapitál a jeho nasmerovanie do viacerých spoločností vrátane malých a stredných podnikov a infraštruktúrnych projektov. Efektívnejšie a integrovanejšie kapitálové trhy poskytnú podnikom väčší výber financovania pri nižších nákladoch, ponúknu sporiteľom a investorom nové príležitosti a zvýšia odolnosť finančného systému, čím vzrastie príťažlivosť eura. Takisto sa účinne zabraňuje alebo sa trestne stíha používanie eura na účely prania špinavých peňazí alebo financovania terorizmu.

Komisia predložila spoluzákonodarcom niekoľko kľúčových návrhov týkajúcich sa dobudovania bankovej únie a ďalšieho pokroku v oblasti únie kapitálových trhov, na ktorých konečné schválenie sa ešte stále čaká. Najmä finalizácia spoločného zabezpečovacieho mechanizmu pre jednotný fond na riešenie krízových situácií (s cieľom zvládnuť dokonca veľkú bankovú krízu) a európskeho systému ochrany vkladov (s cieľom umožniť ešte pevnejší a jednotnejší stupeň ochrany vkladov) by posilnila finančnú stabilitu ďalším znížením expozície bánk voči ich štátom, pričom balík opatrení v oblasti bankovníctva a balík v oblasti zlyhaných úverov, ktoré navrhla Komisia, by ďalej znížili riziká v bankovom sektore.

Zvýšenie dostupného súboru aktív denominovaných v eurách s vyšším ratingovým hodnotením prispieva k rozvoju európskeho finančného sektora a posilňuje globálny význam finančnej regulácie EÚ, ako aj platobných systémov v EÚ. Návrh Komisie o cenných papieroch zabezpečených štátnymi dlhopismi , ktoré má emitovať súkromný sektor, by bol jednou z možností, ako zvýšiť disponibilnú sumu aktív denominovaných v eurách s vysokým ratingovým hodnotením a vysokou úrovňou príťažlivosti pre medzinárodných investorov. Takéto aktíva by tak zvýšili likviditu v eurách, ktorá predstavuje jeden z dôležitých prvkov znevýhodňujúcich euro voči americkému doláru na globálnych trhoch.

V kontexte prípravy nového viacročného finančného rámca Únie Komisia predložila návrhy na ďalšie posilnenie výkonnosti a odolnosti hospodárstiev eurozóny prostredníctvom osobitných rozpočtových nástrojov, ako aj návrhy podporujúce krajiny, ktoré nie sú členmi eurozóny, ale chcú sa k nej pripojiť. Navrhovaný Európsky nástroj stabilizácie investícií by umožnil lepšie absorbovanie veľkých asymetrických otrasov v eurozóne, čím by sa následne zvýšila dôvera investorov v euro. Program na podporu reforiem by mal zároveň zlepšiť vykonávanie štrukturálnych reforiem, ktoré sú kľúčové pre posilnenie súdržnosti a konkurencieschopnosti, zvýšenie produktivity a posilnenie odolnosti hospodárskych a sociálnych štruktúr vo všetkých členských štátoch. Program na podporu reforiem zahŕňa nástroj konvergencie s cieľom pomôcť členským štátom, ktoré nie sú členmi eurozóny, na ich ceste k pripojeniu sa k eurozóne.

Väčšia medzinárodná úloha eura predpokladá aj primeranú inštitucionálnu kapacitu a jednotnejšie zastúpenie s cieľom koordinovať stanoviská a hovoriť jedným hlasom. Vzhľadom na úlohu, ktorú už zohráva Európska centrálna banka, Euroskupina a Komisia, ktoré sú vymedzené v zmluvách EÚ, predstavujú viaceré návrhy Komisie ďalšie kroky týmto smerom. Komisia v decembri 2017 predložila návrh na zriadenie Európskeho menového fondu, ktorý by bol zakotvený v právnom rámci Európskej únie a opieral by sa o dobre etablovanú štruktúru a riadenie Európskeho mechanizmu pre stabilitu. Cieľom návrhu Komisie na zlepšenie vonkajšieho zastúpenia eurozóny v medzinárodných finančných organizáciách je pomôcť posilniť postavenie eurozóny na medzinárodnej scéne a zabezpečiť, aby ju bolo zreteľne počuť po celom svete. Kombinovaním existujúcich funkcií na úrovni EÚ a spojením úzko prepojených politických nástrojov by pozícia európskeho ministra hospodárstva a financií pomohla vytvoriť nové synergie, čím by sa časom zlepšila celková súdržnosť a účinnosť tvorby hospodárskej politiky EÚ vrátane schopnosti vyjadrovať sa jedným hlasom v záležitostiach týkajúcich sa eura.

4.Ďalšie iniciatívy na rozvoj medzinárodnej úlohy eura

V tomto oznámení sa takisto stanovujú iniciatívy s cieľom rozvíjať medzinárodnú úlohu eura v troch rozdielnych rozmeroch: v európskom finančnom sektore (na zabezpečenie efektívnych a dobudovaných finančných trhov denominovaných v eurách), v medzinárodnom finančnom sektore (kde by posilnená úloha eura bola prospešná pre globálnu finančnú stabilitu) a v kľúčových strategických sektoroch, v ktorých by euro mohlo ďalej rozvíjať svoju úlohu (ako sú napríklad oblasti energetiky, komodít a výroby lietadiel).

4.1.Dodatočné opatrenia na podporu efektívneho európskeho finančného sektora

Zvyšovanie príťažlivosti eura zvýši jeho používanie, čo zasa povedie k jeho ešte väčšej príťažlivosti. Môže sa tak vytvoriť pozitívna špirála.

Dodatočné a cielenejšie opatrenia v rámci bankovej únie a únie kapitálových trhov podporujú finančnú suverenitu eurozóny. Finančné trhy a infraštruktúry v eurozóne zohrávajú významnú úlohu pri ponúkaní príležitostí na posilnenie medzinárodnej úlohy eura. Dochádza k tomu poskytovaním spoľahlivých a stabilných finančných služieb a možností uskutočňovať transakcie. Rozsah a nezávislosť služieb denominovaných v eurách závisí od toho, či účastníci trhu považujú za nákladovo efektívne, jednoduché a bezpečné podnikať v medzinárodnom meradle v eurách a uchovávať v ňom svoje rezervy. V dôsledku týchto opatrení, ktoré zvyšujú stabilitu a likviditu a rozširujú škálu finančných služieb denominovaných v eurách, sa posilňuje medzinárodná úloha eura. Okrem toho by EÚ v kontexte posilnenej úlohy eura mala pokračovať v presadzovaní svojho regulačného programu v oblastiach, ako je boj proti praniu špinavých peňazí a financovaniu terorizmu. Prísny dohľad nad finančnými transakciami prispieva ku globálnej bezpečnosti, integrite finančného systému a trvalo udržateľnému rastu.

K väčšej príťažlivosti eura aj zvýšeniu odolnosti eurozóny voči vonkajším vplyvom by prispeli tieto cielené opatrenia:

Po prvé, Komisia sa usiluje rozšíriť používanie eura posilnením likvidity a odolnosti európskych trhových infraštruktúr. S preklenujúcim cieľom znížiť systémové riziko sa nariadením o infraštruktúre európskych trhov zaviedla povinnosť účastníkov trhu zúčtovať určité finančné zmluvy (napríklad zmluvy o mimoburzových derivátoch, ako sú deriváty poskytujúce poistenie proti zmenám úrokových sadzieb) prostredníctvom špecializovaných trhových infraštruktúr . Dôležité je, že to viedlo k vytvoreniu likvidných zúčtovacích trhov pre produkty, ktoré sú denominované v eurách a sú prístupné všetkým protistranám. Dobre rozvinuté trhové infraštruktúry pre zúčtovanie poskytujú účastníkom trhu ľahko dostupné a efektívne poistenie proti budúcim zmenám úrokových sadzieb alebo výmenných kurzov v ich obchodných transakciách. Široká dostupnosť takýchto trhov, ktoré sú denominované v eurách, preto podporí príťažlivosť eura pre takéto transakcie. S výhradou postupu určovania, ako sa predpokladá vo vyššie uvedenom nariadení, a podmienok v ňom stanovených by Komisia mohla rozšíriť rozsah derivátových zmlúv, na ktoré sa vzťahuje zúčtovacia povinnosť, s cieľom podporiť likvidné a efektívne centrálne zúčtovacie riešenia. Komisia by okrem toho mohla zvážiť rozšírenie používania zúčtovacích služieb pre širšiu škálu protistrán.

Po druhé, Komisia sa zameriava na ďalšie zlepšenie efektívnosti finančných trhov v eurozóne zabezpečením spoľahlivého rámca na tvorbu celej škály dôveryhodných referenčných hodnôt úrokových sadzieb . Účastníci trhu používajú referenčné hodnoty úrokových sadzieb ako referenčné hodnoty v mnohých zmluvách a finančných produktoch. V nariadení EÚ o referenčných hodnotách sa vyžaduje, aby boli finančné referenčné hodnoty v EÚ a eurozóne transparentnejšie a spoľahlivejšie. Úplné vykonávanie tohto nariadenia by preto malo prispieť k zvýšeniu príťažlivosti obchodovania a oceňovania nástrojov denominovaných v eurách . Komisia uľahčí ďalšiu koordináciu a spoluprácu medzi segmentmi trhu, správcami referenčných hodnôt, prispievajúcimi bankami, príslušnými vnútroštátnymi orgánmi a Európskou centrálnou bankou.